Til foresatte i Hortenskolen

24. mars 20

**Retningslinjer for bruk av chat og videomøte i Microsoft Teams**

Hortenskolen har de siste skoleårene hatt muligheten til å bruke Office365 og Teams som en digital arbeidsplattform på skolen. Bruken av Teams har variert fra skole til skole og mellom de ulike trinnene.

Muligheten for å bruke chat mellom elev-elev, elev-lærer og videochat har fram til stenging av skolene, ikke vært tilgjengelig for elevene. I den situasjonen vi nå står midt oppe i med hjemmeundervisning og stengte skoler, har kommunen valgt å åpne muligheten for chat og videochat. For at dette skal fungere som et godt kommunikasjonsverktøy, stiller det økte krav til nettvett for elevene.

Rapporter og analyse fra IT-avdelingen i kommunene viser at det hver dag sendes 10 000-vis av chatmeldinger på Teams. Det rapporteres også fra lærere og foresatte om at det forekommer mye useriøs bruk av chat-funksjonene både på klassesider i Teams og mellom eleven.

Som foresatt ber vi deg nå informere ditt/dine barn om at chat-funksjonene i Teams er et viktig kommunikasjonsverktøy for skolen. Kommunen har utarbeidet noen felles retningslinjer for bruk av chat-funksjonen i Teams, som det er viktig at eleven følger.

Vi ønsker at du som foresatt går igjennom retningslinjene sammen med deres barn og at du gjerne snakker med barnet ditt om hvordan de har det på Teams-chatten. Be gjerne om å få se hva barnet ditt har snakket om i chatten.

**Retningslinjer for bruk av Chat-funksjonen i Teams for elever**

* **Horten kommune har aktivert chatfunksjonen som et pedagogisk verktøy**
* Chatten skal i hovedsak brukes til samhandling mellom elevene i skoletiden - dette gjelder både skriftlig chat og videochat.
* Chatten åpner også for sosial omgang i og utenfor skoletid. Vi oppfordrer til varsomhet ved bruk av chatten utenfor skoletid, og ber foresatte følge med på hva elevene benytter denne til.
* Det er uheldig når elever konstant blir forstyrret i skolearbeidet sitt fordi det stadig «plinger» (varsler) om nye meldinger, eller at det ringes. Snakk med barnet ditt om dette og følg avtaler som kontaktlærer gir.
* Når lærere avslutter et møte med elever, så skal eleven forlate møtet
* Det er ikke tillatt at eleven tar opptak eller skjermbilde under en videochat.
* Det er nulltoleranse for utestengning og mobbing. Vi snakker med dem som er med i samtalen, og ikke om andre.
* Hjelp oss å følge godt med, og ta kontakt med en voksen dersom dere oppdager ugrei språkbruk eller dårlig oppførsel på chatten. Ta gjerne skjermdump eller bilde av det som blir skrevet.
* Klassekontakter eller andre foresatte kan kontakte kontaktlærer dersom de ønsker å arrangere digitale sosiale sammenkomster for klassen. Dette skal skje i klasseteamet for å sikre at alle elevene blir inkludert.

Relevante nettsider foresatte kan bruke i samtale med barnet sitt om nettvett: [www.barnevakten.no](http://www.barnevakten.no/), [www.reddbarna.no](https://reddbarna.no/) og [www.nettvett.no](http://www.nettvett.no)

Jeg ber om at alle foresatte går igjennom disse retningslinjene sammen med sine barn, og at vi sammen hjelper hverandre med god og fornuftig bruk av chat-funksjonene i Teams.

For øvrig vil jeg takke alle dere foresatte for samarbeidet omkring elevenes undervisning i denne perioden.

Vennlig hilsen

Nina Henriksen

Skolesjef

|  |
| --- |
|  |